Дел.бр.466

Датум: 30.05.2022.

На основу члана 124. став 1. Закона о здравственој заштити („Службени гласник РС“ број 25/2019), Управни одбор Дома здравља Велико Градиште, на седници одржаној дана 30.05.2022. године, донео је

СТАТУТ

Дома здравља Велико Градиште

I УВОДНЕ ОДРЕДБЕ

Члан 1.

Овим статутом уређује се: делатност, унутрашња организација, управљање, пословање, критеријуми за именовање и разрешење директора, заменика директора, као и друга питања од значаја за рад и пословање Дома здравља Велико Градиште.

Члан 2.

Дом здравља Велико Градиште послује средствима у јавној својини.

Средства Дома здравља Велико Градиште могу се претварати у друге облике својине у складу са законом.

Члан 3.

Дом здравља Велико Градиште, оснива Република Србија, у складу са Планом мреже и Законом.

Члан 4.

Статусне промене Дома здравља Велико Градиште, као и промена и проширење делатности, врши се у складу са законом.

Члан 5.

Дом здравља Велико Градиште је установа са својством правног лица.

II НАЗИВ, СЕДИШТЕ, ПЕЧАТ И ШТАМБИЉ

Члан 6.

Дом здравља Велико Градиште послује под називом: Дом здравља Велико Градиште.

Седиште Дома здравља је у Великом Градишту, улица Војводе Путника 28.

Члан 7.

Дом здравља Велико Градиште може променити назив и седиште.

О промени назива и седишта Дома здравља Велико Градиште одлучује Управни одбор Дома здравља Велико Градиште уз сагласност оснивача.

Члан 8.

Дом здравља Велико Градиште има свој печат и штамбиљ у складу са законом.

Печат је округлог облика, у чијој је средини мали грб Републике Србије, пречника 32 мм, у чијим је концентричним круговима на српском језику ћириличним писмом исписан текст: "Република Србија, Дом здравља Велико Градиште".

Ако Дом здравља има више примерака печата, они се обележавају бројевима.

Члан 9.

Штамбиљ има исти текст као и печат са додатком простора за податке броја деловодног протокола и датум.

Дом здравља има заштитни знак - лого, који је стилизовано графичко решење.

У средини логоа налази се исцртан Ескулапов штап који је уоквирен угловима ромбоида.

Лого је димензије 15мм са 16мм.

Печат, штамбиљ и заштитни знак - лого исписују се на српском језику ћириличним писмом.

Члан 10.

Директор Дома здравља уређује начин издавања, руковања, задужења, чувања и евиденције броја печата Дома здравља.

Запослени који рукује печатом и штамбиљем задужује се уз потпис и лично је одговоран за њихову правилну употребу и чување.

Печат и штамбиљи, после употребе чувају се закључани.

III ПРАВНИ ПРОМЕТ И ЗАСТУПАЊЕ

Члан 11.

У правном промету са трећим лицима Дом здравља за своје обавезе одговара целокупном имовином, у складу са законом.

Дом здравља има подрачун код Управе за трезор у складу са законом.

Члан 12.

Дом здравља заступа директор Дома здравља.

Директор Дома здравља може пуномоћјем пренети одређена овлашћења за заступање Дома здравља на друго лице.

Пуномоћје се издаје у писаном облику.

Издато пуномоћје се може увек опозвати.

IV ДЕЛАТНОСТ ДОМА ЗДРАВЉА И УНУТРАШЊА ОРГАНИЗАЦИЈА

Члан 13.

Дом здравља је здравствена установа која обавља здравствену делатност на примарном нивоу здравствене заштите.

Дом здравља је дужан да:

1. прати здравствено стање становништва у области за коју је основан и

да предузима и предлаже мере за његово унапређење;

2. прати спроводи методе и поступке превенције, дијагностике, лечења и

рехабилитације засноване на доказима, а нарочито утврђене стручно –

методолошке и доктринарне протоколе;

3. обезбеђује услове за стално стручно усавршавање својих запослених;

4. спроводи програме здравствене заштите;

5. спроводи мере ради спречавања нежељених компликација и последица

при пружању здравствене заштите, као и мере опште сигурности за

време боравка грађана у здравственим установама и обезбеђује сталну

контролу ових мера;

6. организује и спроводи мере сталног унапређења квалитета стручног

рада;

7. организује и спроводи мере у случају елементарних и других већих

непогода и ванредних прилика;

8. управља медицинским отпадом у складу са законом;

9. обавља и друге послове, у складу са законом.

Дом здравља обавља здравствену делатност на примарном нивоу, која обухвата:

1) заштиту и унапређење здравља, спречавање и рано откривање болести, лечење, рехабилитацију болесних и повређених;

2) превентивну здравствену заштиту групација становништва изложених повећаном ризику обољевања и осталих становника, у складу са посебним програмом превентивне здравствене заштите;

3) здравствено васпитање и саветовање за очување и унапређење здравља;

4) спречавање, рано откривање и контролу малигних болести

5) спречавање, откривање и лечење болести уста и зуба

6) патронажне посете, лечење и рехабилитацију у кући, укључујући и палијативно збрињавање;

7) специјалистичко -консултативну делатност

8) прехоспитално ургентно збрињавање оболелих и повређених и санитетски превоз

9) обезбеђује услове за стално стручно усавршавање својих запослених;

10) спроводи и унапређује програме здравствене заштите;

11) организује и спроводи унутрашњу проверу и мере сталног унапређења квалитета стручног рада;

12) организује и спроводи мере у случају кризних и ванредних ситуација;

13) организује, односно обезбеђује управљање медицинским отпадом, у складу са законом;

14) обавезује се да истакне ценовник здравствених услуга и изда рачун за пружене здравствене услуге;

15) обавља и друге послове у складу са законом.

У обављању здравствене делатности дом здравља остварује сарадњу са другим здравственим, социјалним, образовним и другим установама и организацијама за припремање и извођење програма за очување и унапређење здравља.

Члан 14.

У обављању здравствене делатности на примарном нивоу, дом здравља промовише здравље и пружа превентивне, дијагностичке,терапијске услуге за све категорије становништва из опште медицине, педијатрије, гинекологије, хитне медицинске помоћи, кућног лечења и неге, поливалентне патронаже, денталне медицине, радиолошке, лабораторијске и друге дијагностике и врши специјалистичко консултативну делатност из офталмологије, оториноларингологије, интерне медицине и физикалне медицине и рехабилитације.

Члан 15.

У циљу ефикаснијег и рационалнијег обављања здравствене делатности у Дому здравља се образују организационе јединице и то:

1) Служба за здравствену заштиту одраслог становништва са хитном медицинском помоћи , кућним лечењем и негом и поливалентном патронажом;

2) Служба за здравствену заштиту деце, школске деце, жена и здравствену заштиту из области денталне медицине

3) Служба за радиолошку и лабораторијску дијагностику и специјалистичко- консултативну делатност

4) Служба за правне, економско-финасијске, техничке послове и друге сличне послове.

Организационе јединице из става 1. овог члана могу имати и уже организационе јединице које се уређују актом о организацији и систематизацији послова, који доноси Управни одбор Дома здравља.

V ОРГАНИ

Члан 16.

Органи Дома здравља су:

1) Директор;

2) Управни одбор;

3) Надзорни одбор.

Ако директор Дома здравља није здравствене струке, дом здравља мора имати заменика директора здравствене струке.

Органе Дома здравља из става 1. и 2. овог члана, у складу са законом именује и разрешава оснивач.

1. Директор

Члан 17.

Директор Дома здравља организује рад и руководи процесом радом Дома здравља, представља и заступа Дом здравља и одговоран је за законитост рада Дома здравља.

Члан 18.

За директора Дома здравља може бити именовано лице које, поред законом прописаних општих услова, испуњава и следеће услове:

- доктор медицине, доктор денталне медицине или има високо образовање из области правних, економских односно организационих наука на академским мастер студијама;

- има завршену акредитацију из области здравственог менаџмента и уколико је здравствени радник да има завршену специјализацију у складу са законом;

- има најмање 5 (пет) година радног искуства на пословима руковођења у здравственој установи на нивоу целе здравствене установе или организационе јединице у оквиру исте;

- није осуђивано, односно против којег се не води истрага, односно против којег није подигнута оптужница за кривично дело утврђено законом којим се уређује организација и надлежност државних органа у сузбијању организованог криминала, корупције и других посебно тешких кривичних дела, односно које није правноснажном судском одлуком осуђивано за умишљајно кривично дело на казну затвора од шест месеци или тежу казну, нити за кривично дело против здравља људи, односно којем није правноснажном судском одлуком изречена мера безбедности у складу са кривичним закоником, и то: обавезно психијатријско лечење и чување у здравственој установи, обавезно психијатријско лечење на слободи, обавезно лечење наркомана, обавезно лечење алкохоличара, односно забрана вршења позива, делатности и дужности због које не може обављати дужност директора;

- није члан органа политичке странке.

Ако је за директора Дома здравља именовано лице са високим образовањем из области правних, економских, односно организационих наука, заменик директора мора бити доктор медицине, доктор денталне медицине који има најмање пет година радног искуства као руководилац здравствене установе, односно руководилац организационе јединице у здравственој установи и завршену специјализацију у складу са законом.

Члан 19.

Директор Дома здравља именује се на основу јавног конкурса који расписује Управни одбор Дома здравља.

Јавни конкурс расписује се 90 дана пре истека мандата директора Дома здравља .

Управни одбор Дома здравља је дужан да, у року од 30 дана од дана завршетка конкурса ранг листу са највише три кандидата уз записник о извршеном изборном поступку, достави оснивачу.

На основу предлога Управног одбора, оснивач је дужан да, у року од 10 радних дана од достављања ранг листе кандидата, изабере и решењем именује директора Дома здравља .

Члан 20.

Директор Дома здравља именује се на период од 4 (четири) године и може бити поново именован. Мандат директора се рачуна од дана ступања на дужност.

Директор Дома здравља, као и његов супружник или ванбрачни партнер, крвни сродник у правој линији, односно у побочној линији закључно са другим степеном сродства, усвојитељ или усвојеник, као и свако друго правно или физичко лице које се према другим основама и околностима може оправдано сматрати интересно повезаним са директором , не смеју, директно или преко трећег физичког или правног лица, имати учешћа као власници удела, односно акционари у здравственој установи, односно другом правном лицу које обавља здравствену делатност, не смеју обављати ову делатност као предузетници, односно не смеју бити у сукобу интереса у смислу закона којим се уређује спречавање сукоба интереса, о чему потписују под пуном материјалном и кривичном одговорношћу изјаву о непостојању сукоба јавног и приватног интереса.

Члан 21.

У случају да Управни одбор Дома здравља не изврши избор кандидата за директора или оснивач не именује директора у складу са одредбама Закона, као и у случају када дужност директора престане пре истека мандата, док се не спроведе конкурс за директора, оснивач ће именовати вршиоца дружности директора за период не дужи од шест месеци. Вршилац дужности директора може имати само један мандат.

Услови за избор, права, обавезе и одговорности директора Дома здравља односе се и на вршиоца дужности директора Дома здравља.

Члан 22.

Директор Дома здравља:

1) организује и руководи процесом рада Дома здравља;

2) заступа Дом здравља, одговара за законитост рада Дома здравља у складу са законом;

3) одговара за благовремено и квалитетно пружање здравствене заштите и спровођење унутрашње провере квалитета стручног рада здравствених радника и здравствених сарадника;

4) одлучује о пријему и управљању донацијама;

5) одговара за извршавање судских одлука, аката и налога инспекцијских и других законом овлашћених органа;

6) предлаже програм рада Дома здравља и предузима мере за његово спровођење;

7) спроводи одлуке Управног и Надзорног одбора;

8) присуствује седницама и учествује у раду Управног одбора без права одлучивања;

9) подноси Управном одбору писмене извештаје о пословању Дома здравља;

10) подноси управном и надзорном одбору писмени тромесечни извештај о преузетим финансијским обавезама и извршењу финансијског плана Дома здравља;

11) одлучује о свим правима запослених из радног односа, у складу са законом;

12) одговоран је за извршење финансијског плана и програма рада Дома здравља;

13) обезбеђује минимум процеса рада у Дому здравља у случају штрајка запослених, у складу са законом;

14) доноси одлуке о специјализацијама и ужим специјализацијама здравствених радника и здравствених сарадника;

15) врши и друге послове предвиђене законом и овим Статутом.

Члан 23.

Дужност директора Дома здравља престаје истеком мандата и разрешењем.

Директору Дома здравља може престати, пре истека времена на које је именован, одлуком оснивача о разрешењу из следећих разлога:

1) на лични захтев;

2) ако обавља функцију супротно одредбама закона;

3) ако нестручним и несавесним обављањем дужности, супротно пажњи доброг привредника, пропустима у доношењу и извршавању одлука и организовању рада у здравственој установи, проузрокује штету здравственој установи или одступи од плана пословања у здравственој установи;

4) ако преузме обавезу изнад одобрених апропријација;

5) ако му надлежна комора изрекне једну од дисциплинских мера прописаних законом;

6) ако је налазом здравствене инспекције, односно фармацеутске инспекције установљена тежа повреда прописа и општих аката здравствене установе или незаконитог рада директора;

7) ако наступе околности из члана 20. став 2. овог статута;

8) ако у току трајања мандата буде правноснажно осуђен на казну затвора, ако је правноснажном судском одлуком осуђен за кривично дело против здравља људи, кривично дело утврђено законом којим се уређује организација и надлежност државних органа у сузбијању организованог криминала, корупције и других посебно тешких кривичних дела, односно ако му је правноснажном судском одлуком изречена мера безбедности у складу са Кривичним закоником, и то: обавезно психијатријско лечење и чување у здравственој установи, обавезно психијатријско лечење на слободи, обавезно лечење наркомана, обавезно лечење алкохоличара, односно забрана вршења позива, делатности и дужности због које не може обављати дужност директора;

9) ако здравствена установа стиче средства супротно овом закону, односно наплаћивањем здравствених услуга осигураним лицима супротно закону којим се уређује здравствено осигурање;

10) ако неоправдано не извршава одлуке управног одбора или поступа супротно тим одлукама;

11) ако у току мандата буде именован у орган политичке странке;

12) из других разлога утврђених законом којим се уређује рад запослених у јавним службама, за здравствене установе у јавној својини;

13) из других разлога утврђених законом или Статутом Дома здравља.

2. Управни одбор

Члан 24.

Управни одбор је орган управљања Дома здравља.

Управни одбор има три члана, од којих је један из реда запослених у Дому здравља, а два члана су представници оснивача.

Предлог за именовање чланова Управног одбора из реда запослених, оснивачу даје Стручни савет Дома здравља уз претходно прибављено мишљење репрезентативних синдиката у тој здравственој установи.

Управни одбор именује се на период од четири године.

Мандат свих чланова управног одбора престаје истеком мандата управног одбора, без обзира на промене појединих чланова управног одбора.

Лице може бити члан управног одбора највише у два мандата.

Члан 25.

Управни одбор Дома здравља:

1) доноси статут Дома здравља, уз сагласност оснивача;

2) доноси друге опште акте, у складу са законом;

3) одлучује о пословању Дома здравља;

4) доноси програм рада и развоја Дома здравља;

5) доноси предлог финансијског плана Дома здравља, у поступку припреме буџета и то по свим изворима финансирања и доставља га Републичком фонду за здравствено осигурање на сагласност;

6) усваја годишњи финансијски извештај Дома здравља у складу са законом;

7) усваја годишњи извештај о попису имовине и обавеза;

8) даје сагласност на завршни рачун Дома здравља;

9) усваја годишњи извештај о раду и пословању Дома здравља;

10) одлучује о коришћењу средстава Дома здравља, у складу са законом;

11) у случају губитка у пословању Дома здравља, без одлагања обавештава оснивача;

12) расписује јавни конкурс и спроводи поступак избора кандидата за директора Дома здравља;

13) утврђује цене здравствених услуга које пружа дом здравља, а које нису утврђене уговором са Републичким заводом за здравствено осигурање.

Акти из става 1. тачка 5.-8. овог члана, за део средстава које дом здравља стиче из буџета и из средстава РФЗО, доносе се на начин и по поступку којим се уређује буџетски систем Републике Србије.

Члан 26.

Управни одбор одлучује ако је присутно више од половине чланова Управног одбора и доноси одлуке већином гласова од укупног броја чланова Управног одбора.

Члан 27.

Председник Управног одбора сазива седницу према потреби.

Сазивање седнице Управног одбора врши председник, по сопственој иницијативи, или на предлог:

1) директора ;

2) оснивача;

3) најмање два члана Управног одбора;

4) надзорног одбора

3. Надзорни одбор

Члан 28.

Надзорни одбор обавља надзор над радом и пословањем Дома здравља.

Надзорни одбор има три члана, од којих је један члан представник Дома здравља, а два члана су представници оснивача.

Предлог за именовање чланова надзорног одбора из реда запослених, оснивачу даје Стручни савет Дома здравља уз претходно прибављено мишљење репрезентативних синдиката у тој здравственој установи.

Чланови Надзорног одбора именују се на период од четири године.

Мандат свих чланова надзорног одбора престаје истеком мандата надзорног одбора, без обзира на промене појединих чланова надзорног одбора.

Лице може бити члан надзорног одбора највише у два мандата.

Члан 29.

Надзорни одбор одлучује ако је присутно више од половине чланова Надзорног одбора и доноси одлуке већином гласова од укупног броја чланова Надзорног одбора.

Надзорни одбор подноси оснивачу извештај о свом раду најмање два пута годишње.

Члан 30.

Надзорни одбор у оквиру свог делокруга:

1) обавља надзор над радом и пословањем Дома здравља;

2) разматра периодичне, шестомесечне и годишње извештаје о раду и пословању Дома здравља, као и завршни рачун и утврђује да ли су сачињени у складу са прописима;

3) утврђује да ли се пословне књиге и друга документа Дома здравља воде уредно и у складу са прописима;

4) врши увид у спровођење закона и других прописа у вези са финансијским пословањем, а који се посебно односе на реализацију финансијског плана на основу годишњег финансијског извештаја, завршни рачун, годишњи извештај о раду у пословању и извештај о коришћењу средстава Дома здравља;

5) врши увид у спровођење одлука Управног одбора;

6) обавља и друге послове утврђене законом и овим Статутом.

Надзорни одбор подноси оснивачу годишњи извештај о извршеном надзору.

Члан 31.

Чланови Управног одбора и Надзорног одбора Дома здравља одговарају по свим основама и свим прописима.

Члан 32.

Чланове Управног и Надзорног одбора из дома здравља оснивач именује на предлог стручног савета дома здравља, уз претходно прибављено мишљење репрезентативног синдиката дома здравља.

За члана Управног и Надзорног одбора може бити именовано лице које је:

1. доктор медицине, доктор денталне медицине, магистар фармације – медицински биохемичар или има високо образовање из области правних, економских односно организационих наука, на академским мастер студијама у складу са законом којим се уређује високо образовање и најмање пет година радног искуства на пословима у области здравства, права економије односно организационих наука;

2. није осуђивано, односно против којег се не води истрага, односно против којег није подигнута оптужница за кривично дело утврђено законом уређује организација и надлежност државних органа у сузбијању организованог криминала, корупције и других посебно тешких кривичних дела, односно које није правноснажном судском одлуком осуђивано за умишљајно кривично дело на казну затвора од шест месеци или тежу казну, нити за кривично дело против здравља људи, односно којем није правноснажном судском одлуком изречена мера безбедности у складу са кривичним закоником, и то: обавезно психијатријско лечење и чување у здравственој установи, обавезно психијатријско лечење на слободи, обавезно лечење наркомана, обавезно лечење алкохоличара, односно забрана вршења позива, делатности и дужности због које не може обављати дужност члана Управног, односно Надзорног одбора;

3. није члан органа политичке странке.

Дужност члана Управног и Надзорног одбора мандата и разрешењем.

Оснивач разрешава члана Управног и Надзорног одбора пре истека мандата:

1. на лични захтев;

2. ако обавља дужност супротно закону;

3. ако у току трајања мандата буде правноснажно осуђен на казну затвора, ако је правноснажном судском одлуком осуђен за кривично дело против здравља људи, кривично дело утврђено законом којим се уређује организација и надлежност државних органа у сузбијању организованог криминала, корупције и других посебно тешких кривичних дела, односно ако му је правноснажном судском одлуком изречена мера безбедности у складу са Кривичним закоником и то: обавезно психијатријско лечење и чување у здравственој установи, обавезно психијатријско лечење на слободи, обавезно лечење наркомана, обавезно лечење алкохоличара, односно забрана вршења позива, делатности и дужности због које не може обављати дужност члана Управног, односно Надзорног одбора;

4. ако се утврди да делује на штету Дома здравља несавесним понашањем, несавесним обављањем дужности члана Управног или Надзорног одбора;

5. ако пропусти да предузме неопходне мере пред надлежним органима у случају постојања основане сумње да одговорно лице Дома здравља делује на штету Дома здравља несавесним понашањем, несавесним обављањем дужности директора или на други начин;

6. Из других разлога утврђених законом.

VI СТРУЧНИ ОРГАНИ ДОМА ЗДРАВЉА

Члан 33.

Стручни органи Дома здравља су:

1. Стручни савет;

2. Стручни колегијум;

3. Етички одбор;

4. Комисија за унапређење квалитета рада.

1. Стручни савет

Члан 34.

Стручни савет је саветодавно тело директора Дома здравља.

Чланови Стручног савета су здравствени радници са високом стручном спремом које на предлог организационе јединице именује директор на период од четири године.

Стручни савет Дома здравља броји седам чланова .

У раду стручног савета учествује главна сестра - техничар Дома здравља.

Директор не може бити члан Стручног савета.

Одлуком о именовању Стручног савета директор именује и председника Стручног савета. Стручни савет састаје се најмање једанпут у три месеца.

Члан 35.

Стручни савет:

1) разматра и одлучује о питањима стручног рада Дома здравља;

2) доноси годишњи програм унутрашње провере квалитета стручног рада у здравственој установи до 31. децембра текуће године за наредну годину;

3) прати спровођење унутрашње провере квалитета стручног рада у здравственој установи;

4) предлаже мере за унапређење квалитета стручног рада у здравственој установи;

5) сачињава годишњи извештај о спровођењу унутрашње провере квалитета стручног рада у здравственој установи, који доставља директору здравствене установе до 31. јануара текуће године за претходну годину;

6) доноси годишњи план унапређења квалитета стручног рада, као и годишњи план стручног развоја здравствене установе, који доставља директору и комисији за унапређење квалитета здравствене заштите до 15. фебруара текуће године;

7) доноси предлог годишњег плана стручног усавршавања здравствених радника и здравствених сарадника до 1. септембра текуће године за наредну годину;

8) доноси пословник о свом раду

2. Стручни колегијум

Члан 36.

Стручни колегијум је стручно тело које се образује ради разматрања и усвајања стручних и доктринарних ставова Дома здравља.

Стручни колегијум Дома здравља чине: директор дома здравља, начелници служби и главна сестра дома здравља,а састају се најмање једном месечно.

Стручни колегијум бира председавајућег на период од годину дана.

3. Етички одбор

Члан 37.

Етички одбор Дома здравља је стручно тело које прати пружање и спровођење здравствене заштите на начелима професионалне етике, начелима поштовања људских права и вредности и права детета, као и кодекса понашања запослених у Дому здравља.

Директор Дома здравља именује етички одбор на предлог Стручног савета.

Чланови етичког одбора именују се из реда здравствених радника, односно здравствених сарадника, запослених у Дому здравља.

За члана Етичког одбора може бити именовано лице које се у обављању професије истиче у поштовању моралних и етичких начела медицинске струке.

Број чланова Етичког одбора је пет.

Члан 38.

Задаци Eтичког одбора здравствене установе јесу да:

1. прати и анализира начела професионалне етике у обављању здравствене делатности;
2. прати и анализира спровођење кодекса понашања запослених у Дому здравља и предлаже мере за њихово унапређење;
3. даје сагласност за спровођење стручних истраживања, медицинских огледа као и клиничких испитивања лекова и медицинских средстава у Дому здравља, односно да прати њихово спровођење;
4. прати и анализира етичност односа између здравствених радника и пацијената, посебно у области давања сагласности пацијената за предложену медицинску меру;
5. прати, анализира и даје мишљење о примени начела професионалне етике у превенцији, дијагностици, лечењу, рехабилитацији, истраживању, као и увођењу нових здравствених технологија;
6. доприноси стварању навика за поштовање и примену начела професионалне етике у обављању здравствене делатности;
7. врши сталну саветодавну функцију по свим питањима у обављању здравствене заштите.

4. Комисија за унапређење квалитета здравствене заштите

Члан 39.

Комисија за унапређење квалитета здравствене заштите је стручни орган који се стара о сталном унапређењу квалитета здравствене заштите која се спроводи у Дому здравља, у складу са Законом и прописима донетим за спровођење тог Закона.

Члан 40.

Комисија за унапређење квалитета здравствене заштите:

1) доноси годишњи план праћења показатеља квалитета здравствене заштите у здравственој установи до 31. децембра текуће године за наредну годину;

2) прати показатеље квалитета здравствене заштите у здравственој установи;

3) сачињава годишњи извештај о показатељима квалитета здравствене заштите, који се доставља директору и надлежном заводу за јавно здравље до 15. фебруара текуће године за претходну годину;

4) предлаже мере за унапређење квалитета пружања здравствене заштите у здравственој установи и унапређење квалитета рада здравствене установе;

5) доноси годишњи план унапређења квалитета здравствене заштите у здравственој установи.

Члан 41.

Комисију за унапређење квалитета здравствене заштите чини по један представник сваке од организационих јединица из члана 15. овог статута*.*

Комисија за унапређење квалитета рада јесте стручно тело које се стара о сталном унапређењу квалитета здравствене заштите која се спроводи у Дому здравља, у складу са законом и прописима донетим за спровођење тог закона.

Члан 42.

Комисија за унапређење квалитета рада доноси годишњи програм провере квалитета стручног рада у Дому здравља.

Комисија у току године континуирано прати спровођење програма из претходног става и о томе подноси шестомесечни и годишњи извештај директору и Управном одбору.

Комисија за унапређење квалитета рада у свом саставу има 3 члана који се састају минимум једном у три месеца.

Члан 43.

Свако од стручних тела из члана 33. овог статута доноси пословник о свом раду .

VII ИНТЕРНА ФИНАНСИЈСКА КОНТРОЛА

Члан 44.

На поступак и начин вршења интерне контроле у дому здравља примењују се одредбе закона којим се уређује буџетски систем, као и прописа донетих за спровођење тог закона.

Систем интерне контроле има за циљ да обезбеди примену закона, прописа, правила и процедуре, успешно пословање, економично, ефикасно и наменско коришћење средстава, чување средстава и улагање од губитака, укључујући и од преваре, неправилности или корупције, интегритет и поузданост информација, рачуна и података.

Интерни контролор је директно одговоран директору Дома здравља, а извештај о обављеном пословању интерне контроле подноси Управном одбору најмање два пута годишње.

VIII СРЕДСТВА

Члан 45.

Дом здравља стиче средства за рад од:

1. доприноса за обавезно здравствено осигурање закључивањем уговора са организацијом здравственог осигурања,
2. буџета Републике Србије,
3. прихода насталих употребом јавних средстава, за услуге које нису обухваћене уговором са организацијом обавезног здравственог осигурања,
4. обављања образовне делатности,
5. издавања у закуп слободног капацитета,
6. легата,
7. поклона,
8. завештања.

Употреба средстава из става 1. овог члана се уређује актом који доноси Управни одбор.

IX ИМОВИНА ДОМА ЗДРАВЉА

Члан 46.

Имовину Дома здравља чине права коришћења, управљања и располагања имовином у јавној својини, која се односи на непокретне и покретне ствари, новчана средства и хартије од вредности, као и друга имовинска права.

Дом здравља у погледу коришћења, управљања и располагања имовином у јавној својини има обавезе и одговорности утврђене законом.

Члан 47.

Дом здравља има право и обавезу да имовину у јавној својини штити од оштећења и да је користи у складу са њеном наменом.

Дом здравља имовину у јавној својини, може осигурати у складу са законом.

X ЈАВНОСТ РАДА

Члан 48

О свом раду Дом здравља обавештава јавност, у складу са законом.

Информисање јавности о раду Дома здравља, у складу са законом, врши директор Дома здравља, односно лице које он за то овласти.

XI ПРОФЕСИОНАЛНА ТАЈНА И НАЧИН КОРИШЋЕЊА ПОДАТАКА

Члан 49.

Здравствени и други радници Дома здравља, у складу са законом, дужни су да чувају професионалну тајну (подаци о здравственом стању болесника и узроцима, околностима и последицама тог стања, подаци о личним, породичним и социјалним приликама као и све информације у вези са утврђивањем, лечењем и праћењем болести).

Чување професионалне тајне односи се и на податке о члановима породице пацијента.

Дужности чување професионалне тајне, здравствени и други радници могу бити ослобођени на основу писаног или другог јасног и недвосмислено изреченог пристанка пацијента или када је то неопходно ради добробити пацијента, његове породице или друштва или уколико га на то обавезују законски прописи. У наведеним случајевима тајна се одаје само у потребној мери и само одговарајућој особи којој су те информације потребне ради спречавања последица.

У случају ослобађања од професионалне тајне здравствени радник треба да обавести пацијента.

Члан 50.

У циљу обезбеђења и успешног извршавања одређених послова у Дому здравља, поједини подаци и акти представљају пословну тајну и могу се саопштавати трећим лицима само на начин прописан законом и овим Статутом.

Дом здравља ће, у складу са законом, својим актом утврдити који се подаци одређују као пословна тајна.

Члан 51.

Не сматра се повредом чувања пословне тајне саопштавање података, ако се ти подаци саопштавају у складу са важећим прописима који уређују област заштите података о личности и овим Статутом.

XII СУКОБ ИНТЕРЕСА

Члан 52.

Корупција у смислу Закона је однос који се заснива злоупотребом обављања здравствене делатности, односно послова здравствене заштите, у циљу стицања личне користи или користи за другога.

Сукоб интереса је ситуација у којој здравствени радник, односно здравствени сарадник има приватни интерес који утиче, може да утиче или изгледа као да утиче на непристрасност и објективност здравственог радника, односно здравственог сарадника у обављању здравствене делатности, односно послова здравствене заштите.

Приватни интерес је било каква корист или погодност за здравственог радника, односно здравственог сарадника, чланове његове уже породице или физичка и правна лица која се оправдано могу сматрати интересно повезаним. Под члановима уже породице у смислу овог члана сматрају се: супружник или ванбрачни партнер, деца, браћа, сестре, родитељи, усвојитељ, усвојеник и друга лица која живе у заједничком породичном домаћинству.

Здравствени радник и здравствени сарадник који обавља здравствену делатност, односно послове здравствене заштите у здравственој установи у јавној својини, члан органа, односно стручних органа у здравственој установи у јавној својини, као и чланови њихових ужих породица, не смеју тражити, нити примити новац, поклон, услугу или било какву другу корист за себе, чланове своје уже породице или физичка и правна лица која се оправдано могу сматрати интересно повезаним, а који могу утицати на непристрасност или професионално обављање дужности, односно који се могу сматрати наградом у вези са вршењем дужности и обављањем здравствене делатности, изузев уколико је другачије прописано законом.

Лица из претходног става овог члана, дужна су да предузму све што је у њиховој могућности како би избегли било какву ситуацију сукоба интереса.

Сумња на корупцију пријављује се етичком одбору здравствене установе, односно тужилаштву или министарству надлежном за унутрашње послове, у складу са законом.

ХIII ЗАШТИТА И УНАПРЕЂЕЊЕ РАДНЕ ОКОЛИНЕ И ЖИВОТНЕ СРЕДИНЕ

Члан 53.

Дом здравља разматра стање и проблеме живота и здравља запослених и заштите и унапређења животне средине у складу са законом.

Ради остваривања задатака и обавеза из става 1. овог члана, Управни одбор Дома здравља на предлог директора доноси одговарајуће одлуке и превентивне мере за безбедан и здрав рад и одлучује о коришћењу средстава за те намене, а у складу са законом.

XIV СТАТУТ И ДРУГИ ОПШТИ АКТИ

Члан 54.

Поред Статута у Дому здравља се доносе и следећи општи акти којима се уређује:

1) организација и систематизација послова;

2) поступак унутрашњег узбуњивања;

3) кућни ред;

4) поступак спровођења јавних набавки и планирање истих;

5) стручно усавршавање и специјализација;

6) архивска грађа;

7) програм спровођења, праћења и унапређења квалитета стручног рада.

У Дому здравља се доносе и друга општа акта за која обавеза доношења произилази из Закона и других важећих прописа.

Члан 55.

Иницијативу за доношење, измену и допуну Статута, односно других општих аката, њихову измену и допуну, могу покренути:

1) Директор;

2) Управни одбор;

3) Надзорни одбор;

4) Оснивач

Иницијатива из става 1. овог члана подноси се Управном одбору.

Члан 56.

Измене и допуне Статута, односно другог општег акта врше се на начин и по поступку по коме је акт донет.

ХV ПРЕЛАЗНЕ И ЗАВРШНЕ ОДРЕДБЕ

Члан 57.

Општа акта утврђена и усклађена са овим Статутом донеће се у року од шестмесеци од дана ступања на снагу овог Статута.

До доношења општих аката из става 1. овог члана, примењиваће се постојећи општи акти ако нису у супротности са одредбама овог Статута.

Члан 58.

Даном ступања на снагу овог Статута престаје да важи Статут Дома здравља број 13 од 14.01.2009. године.

Члан 59.

Овај статут по добијеној сагласности оснивача, ступа на снагу осмог дана од дана објављивања на огласној табли Дома здравља.

|  |  |  |
| --- | --- | --- |
| ПРЕДСЕДНИК  УПРАВНОГ ОДБОРА |  |  |
| Слађана Милосављевић |  |  |

На овај статут оснивач је дао сагласност бр. 110-00-123/2022-02 од 06.06.2022. године.

Овај статут објављен је на огласној табли Дома здравља дана 15.06.2023. године.

Статут Дома здравља Велико Градиште региструје се и објављује на интернет страници АПР-а у складу са законом.

|  |  |  |
| --- | --- | --- |
|  |  | ДИРЕКТОР  ДОМА ЗДРАВЉА ВЕЛИКО ГРАДИШТЕ |
|  |  | др Љиљана Стевановић |